奉和象之夜飲之什
作者：韓維
朝代：宋

paragraphs: 淫陰泄爲雨，十日瀉不停。
蓬蒿長四壁，濁潦流縱橫。
嗷嗷鶴群遊，閣閣蛙亂鳴。
端居積幽抱，沈鬰久未平。
是時俯幾望，月魄嚮已盈。
浮雲失四顧，孤輪午亭亭。
微風濯炎熱，衣巾凜餘清。
起我不暇懶，超遥步前庭。
煩憂忽以去，曠如出幽囹。
顧謂汝妻子，速具煎炮烹。
同里四五人，予期得邀迎。
隨時具蔬果，飣餖甘與青。
雖無水陸珍，亦足侑杯觥。
所期在乘興，豈問多品名。
諸君於我厚，匪貌實以情。
從容談笑間，蕩不見府城。
肴來必虛反，觴至無留行。
豈惟清言勝，或以善謔并。
高風揖巢許，曠論齊殤彭。
不知軒冕貴，直以道義榮。
置身豈非德，撫事臨若驚。
上天作陰沴，降水災吾氓。
芒芒郊野外，浩若翻滄溟。
垣廬隨波盡，稼穡安有成。
所聞此害廣，郡國多所更。
吾君急病民，定見寬稅征。
囷廩無蓋藏，何以活鰥𡞦。
我曾不足恤，方以口腹營。
念始昔從學，潛心於六經。
頗知聖人道，要在及蒼生。
胡爲取自足，而不惟其贏。
頑然度歲月，如蛙守坳泓。
中而復自思，此其義所寧。
聖朝盛搜拔，列位羅群英。
晨興朝國門，冠蓋多於星。
呈材必夔稷，抗議皆顛閎。
雙鳬與乘雁，未足關重輕。
奈何不自量，欲以愚自呈。
退之亦有云，其猶進狶苓。
不如且飲酒，茲事未易評。